ፔትሮ ቻይና የአንድ ቢሊዮን ዶላር የነዳጅ ግዢ ጨረታ አሸነፈ
የኢትዮጵያ ነዳጅ አቅራቢ ድርጅት ያወጣውን የአንድ ቢሊዮን ዶላር የነዳጅ ግዢ ጨረታ፣ ፔትሮ ቻይና የተሰኘ ግዙፍ የቻይና የነዳጅ ኩባንያ አሸነፈ፡፡የኢትዮጵያ ነዳጅ አቅራቢ ድርጅት እ.ኤ.አ. 2017 ለአገር ውስጥ የነዳጅ ፍጆታ የሚውል አንድ ሚሊዮን ሜትሪክ ቶን ናፍጣና 320,000 ሜትሪክ ቶን ቤንዚን ለመግዛት ባወጣው ጨረታ፣ ስምንት ዓለም አቀፍ ነዳጅ አቅራቢ ድርጅቶች ተካፍለዋል፡፡ የነዳጅ ግዢው አጠቃላይ ወጪ አንድ ቢሊዮን ዶላር ይገመታል፡፡ፔትሮ ቻይና ባቀረበው የቴክኒክና የገንዘብ ዕቅድ አሸናፊ ሊሆን እንደቻለ ተገልጿል፡፡ ፔትሮ ቻይና በየዓመቱ የሚወጣውን የነዳጅ ግዢ ጨረታ ሲያሸንፍ ለመጀመሪያ ጊዜ መሆኑ ታውቋል፡፡ የኢትዮጵያ ነዳጅ ድርጅትና የፔትሮ ቻይና ኃላፊዎች የነዳጅ ግዢ ስምምነቱን ዓርብ ኅዳር 16 ቀን 2009 ዓ.ም. በድርጅቱ ዋና መሥሪያ ቤት ተፈራርመዋል፡፡የኢትዮጵያ ነዳጅ አቅራቢ ድርጅት ዋና ሥራ አስፈጻሚ አቶ ታደሰ ኃይለ ማርያም ፔትሮ ቻይና በዓለም ቀዳሚ ከሆኑት የነዳጅ ኩባንያዎች ተርታ የሚጠቀስ ግዙፍ ኩባንያ መሆኑን ጠቁመው፣ ኩባንያው አመርቂ የሆነ የቴክኒክና የገንዘብ ዕቅድ ማቅረቡን ተናግረዋል፡፡ ‹‹በጣም ጥሩ የሆነ ዋጋ ነው የሰጠን፡፡ በነዳጅ ኢንዱስትሪ ውስጥ ግዙፍ ኩባንያ በመሆኑ አብረን ለመሥራት በመቻላችን ደስተኞች ነን፤›› ብለዋል፡፡በጨረታው ስምንት ኩባንያዎች የተሳተፉ ሲሆን፣ አንዱ ኩባንያ የቴክኒክና የገንዘብ ዕቅዱን አንድ ላይ በማቅረቡ ከጨረታው ሊሰረዝ እንደቻለ አቶ ታደሰ ለሪፖርተር ገልጸዋል፡፡ የሰባቱ ኩባንያዎች የቴክኒክ ዕቅድ ተገምግሞ ለገንዘብ ዕቅድ ግምገማ ቀርበዋል፡፡ ‹‹ፔትሮ ቻይና ባቀረበው የቴክኒክ ዕቅድ ረክተናል፡፡ የሰጡንም ዋጋ በጣም ጥሩ የሚባል ነው፤›› ብለዋል፡፡አቶ ታደሰ ከነዳጅ ግዢ ባለፈ ከፔትሮ ቻይና ጋር በጋራ ኢንቨስትመንት ፕሮጀክቶች ለመሳተፍ መታሰቡን ለሪፖርተር አስረድተዋል፡፡ የፔትሮ ቻይና ኩባንያ ተወካይ ሚስተር ዳንኤል ካሉምባ ከኢትዮጵያ ነዳጅ አቅራቢ ድርጅት ጋር ሲነጋገሩ ሦስት ዓመት እንደሆናቸው ገልጸው፣ ጨረታ ሲያሸንፉ ግን ለመጀመሪያ ጊዜ መሆኑን ተናግረዋል፡፡የጨረታው ሒደት ግልጽነት የሰፈነበት እንደነበር የገለጹት ካሉምባ፣ ፔትሮ ቻይና ከኢትዮጵያ ነዳጅ አቅራቢ ድርጅት ጋር በቀጣይ ሌሎች ሥራዎች አብሮ ለመሥራት ፍላጎት እንዳለው ገልጸዋል፡፡ በጋራ ለመሥራት ስለታሰቡት ፕሮጀክቶች ዝርዝር ከመናገር ተቆጥበዋል፡፡ፔትሮ ቻይና ከዓለም ቀዳሚ የነዳጅ አምራችና አከፋፋይ ኩባንያ መሆኑን፣ በዓመት 400 ቢሊዮን ዶላር ገቢ እንዳለው፣ ስድስት የነዳጅ ማጣሪዎች እንደሚያንቀሳቅስ ገልጸው ለኢትዮጵያ የሚያቀርበውን ነዳጅ ሳዑዲ ዓረቢያ ከሚገኘው ከያንቡ የነዳጅ ማጣሪያ ሊያቀርብ እንደሚችል ጠቁመዋል፡፡ ‹‹ከተባበሩት ኤምሬትስ ወይም ከቻይናም ልናቀርብ እንችላለን፤›› ብለዋል፡፡ፔትሮ ቻይና ነዳጁን ለኢትዮጵያ በወቅቱ እንደሚያቀርብ ማረጋገጫ ሰጥተዋል፡፡ ፔትሮ ቻይና በቻይና ትልቁ ነዳጅ አምራችና አከፋፋይ ኩባንያ ሲሆን፣ 85 በመቶ በቻይና መንግሥት ባለቤትነት የተያዘ ነው፡፡ የተቀረው በኒውዮርክና በእስያ ስቶክ ኤክስቼንጅ የተመዘገበ በመሆኑ በግል ባለሀብቶች የተያዘ ነው፡፡ኢትዮጵያ በዓመት ሦስት ሚሊዮን ሜትሪክ ቶን ነዳጅ ከ2.8 ቢሊዮን ዶላር በላይ በሆነ ወጪ ገዝታ ታስገባለች፡፡ ባለፈው ዓመት 288,000 ሜትሪክ ቶን ቤንዚን፣ ሁለት ሚሊዮን ሜትሪክ ቶን ናፍጣና 710,000 ሜትሪክ ቶን የአውሮፕላን ነዳጅ (ነጭ ጋዝ) ጥቅም ላይ ውሏል፡፡የኢትዮጵያ ነዳጅ ድርጅት የአውሮፕላን ነዳጅ ሙሉ በሙሉ፣ ናፍጣ የፍጆታውን 60 በመቶ ከኩዌት መንግሥት ይገዛል፡፡ ሱዳን በበኩሏ 85 በመቶ የቤንዚን ፍጆታ  ታቀርባለች፡፡ በመሆኑም የኢትዮጵያ ነዳጅ ድርጅት የተቀረውን 40 በመቶ የናፍጣ ፍጆታና 15 በመቶ የቤንዚን ፍጆታውን ዓለም አቀፍ ጨረታ በማውጣት ከነዳጅ አቅራቢዎች ይገዛል፡፡ ይሁን እንጂ በመጪው የአውሮፓውያን ዓመት ሱዳን የነዳጅ ማጣሪያዋን ለዕድሳት የምትዘጋ በመሆኑ፣ ቤንዚን የሚገዛው ከፔትሮ ቻይና እንደሆነ ለመረዳት ተችሏል፡፡ 